tartuNLP/wikipedia-smugri-20251201 huggingface dataset:
Brändö gymnasium

Brändö gymnasium on ruotsinkielinen lukio Helsingin Kulosaaressa. Kuten muutkin suomalaiset lukiot, Brändö gymnasium on yleissivistävä koulu. Se on kuitenkin ainoa ruotsinkielinen koulu Etelä-Suomessa, jolla on urheilulukion nimike. Vuonna 2023 koulussa oli noin 440 opiskelijaa. Koulussa työskentelee kolmisenkymmentä opettajaa ja muuta henkilökuntaa. Brändö gymnasium toimii tiiviissä yhteistyössä muun muassa Mäkelänrinteen lukion ja Pääkaupunkiseudun urheiluakatemia Urhean kanssa.
Ylimääräisten liikuntakurssien lisäksi koulussa on tarjolla esimerkiksi saksan, ranskan ja espanjan kielen opetusta. Opiskeluun kuuluu usein kurssivierailuja ja koulu järjestää vuosittain opintomatkoja ulkomaille.
Historia.
Brändö svenska samskola perustettiin vuonna 1912 yksityisenä kotikouluna. Vuonna 1920 se sai luvan muuttua kuusiluokkaiseksi yksityiseksi oppikouluksi. Samoihin aikoihin valmistui edelleen käytössä oleva koulurakennus, jota on laajennettu 1956. Vuonna 1973 koulu yhdistettiin Botby svenska samskolanin kanssa, jolloin syntyi "Östra svenska läröverket". Lukioluokat jäivät Kulosaareen ja keskikoululuokat viimeksi mainitun tiloihin Vartiokylään. Koulu kunnallistettiin peruskoulu-uudistuksen yhteydessä syksyllä 1977 ja pilkottiin erilliseksi lukioksi (Brändö gymnasium) ja yläasteeksi (Botby högstadieskola).
Itiö

Itiö eli "spori" on monilla eliöillä esiintyvä lisääntymiseen tai leviämiseen erikoistunut solu tai pieni solujoukko. Tavallisimpia itiöitä tuottavia eliöitä ovat kasvit, sienet ja eräät levät. Muun muassa kotelo- ja kantasienet kasvattavat maanpäällisiä itiöemiä, joiden heltoissa tai itiölavoissa itiöt sijaitsevat. Kasveilla itiöt muodostuvat itiöpesäkkeissä. Kasveilla itiöistä puhutaan lähinnä itiöiden avulla leviävien kasvien eli itiökasvien yhteydessä, mutta myös siementen avulla leviävät kasvit eli siemenkasvit tuottavat itiöitä osana elinkiertoaan. Syntytavan ja rakenteen perusteella erotetaan monia erilaisia itiötyyppejä.
Yhtäläisitiöinen eli "homosporinen" eliö tuottaa ainoastaan yhdentyyppisiä itiöitä, kun taas erilaisitiöinen eli "heterosporinen" eliö tuottaa kahta erilaista itiötyyppiä: erilaisitiöisen kasvin pikkuitiö eli "mikrospori" kehittyy koirasgametofyytiksi, ja isoitiö eli "makrospori" tai "megaspori" kehittyy naarasgametofyytiksi. Kasveista yhtäläisitiöisiä ovat viherlevät sekä eräät sammalista ja sanikkaisista. Erilaisitiöisiä puolestaan ovat siemenkasvit ja monet sammalet ja sanikkaiset. Siemenkasveilla pikkuitiö muodostaa siitepölyhiukkasen ja isoitiö kehittyy siemenaiheen alkiorakoksi.
Sisäitiöiksi kutsutaan eliön osan sisällä syntyviä itiöitä eli "endosporeja". Näitä ovat muun muassa kotelosienten koteloitiöt eli "askosporit". Ulkoitiöitä eli eksosporeja ovat esimerkiksi itiöemiä muodostavien sienten eli kantasienten kantaitiöt. Eräillä levillä hedelmöityksen seurauksena syntyviä yhtymäitiöitä eli tsygosporeja ovat muun muassa punalevien ryhmäitiöt. Itiöiksi voidaan kutsua myös muidenkin eliöiden, kuten bakteerien lepoasteita.
Umba

Umba (), suom. Umpi on kaupunkityyppinen taajama ja kaupunkikunta Murmanskin alueen Turjan piirissä Venäjällä, Vienanmeren Kantalahden pohjoisrannalla.
Taajama.
Umban taajama on Turjan piirin hallintokeskus. Se sijaitsee noin sata kilometriä Kantalahden kaupungista itään, Umbajoen suulla. Vanhastaan Umbaa ovat asuttavat lähinnä slaavilaiset pomorit, joiden kantavanhemmat muuttivat alueelle venäjänkieliseltä Novgorodin seudulta jo yli tuhat vuotta sitten. Paikalla on myös jonkin verran vienankarjalaista väkeä sekä turjansaamelaisten jälkeläisiä. Nykyään on tapahtunut jonkin verran kansojen sekoittumista ja venäläistymistä.
Taajama on jakautunut kahteen osaan. Suurin osa noin 6 200 asukkaasta asuu uudessa osassa, joen itäpuolella sijaitsevalla kerrostaloalueella. Länsirannalla taas sijaitsee vanhan Umban perinteinen pomoriasutus. Taajaman läpi johtava maantie jatkuu Umbasta vielä parisataa kilometriä itään Varzugan kylään. 
Umban edustalla on joka kesä regatta ja itse taajamassa joka kolmas vuosi pomorien kulttuurifestivaalit, joissa on esityksiä myös seudun muilta arktisilta kansoilta, kaukaisimmat Ruotsista ja Norjasta.
Umban kunta.
Umban kaupunkikuntaan kuuluvat asutuskeskukset:
Umban taajamassa on sähköt, mutta sähkölinja ei vie pitemmälle itään. Turjan piirin lasten koulutus on keskitetty Umbaan, jonne heidät tuodaan asuntolaan kotikylistään yleensä helikopterilla. Umban lisäksi Turjan piirissä on oma peruskoulu vain Varzugassa. 
Umbassa on jonkin verran metsätaloutta, enemmänkin ammattimaista kalastusta. Meren ohella joki on hyvin kalaisa ja pitkälti rakentamaton.
Chester

Chester () on noin asukkaan kaupunki "(city)" Cheshiren kreivikunnassa Luoteis-Englannissa, lähellä Walesin rajaa. Se sijaitsee pienellä hiekkakiviharjanteella, Deejoen estuaarin alkupäässä. Kaupungin vanhinta osaa ympäröi yhä kolme kilometriä pitkä keskiaikainen muuri.
Chesterillä oli aikaisemmin hallintopiirin asema, mutta se menetti sen liittyessään Cheshire West and Chesterin yhtenäishallintopiiriin vuonna 2009. Se toimii yhtenäishallintopiirin hallinnollisena keskuksena, mutta ei muodosta omaa kuntaansa "(unparished area)".
Historia.
Antiikki.
Roomalaisella ajalla paikalle syntynyt kaupunki tunnettiin nimellä "Deva" Deejoen tuolloisen nimen mukaan. Se sai alkunsa "castrumina" eli legioonan linnoituksena. Myöhemmin paikan nimeksi tuli "Deva Victrix" sinne asettuneen Legio XX Valeria Victrix -legioonan mukaan. Roomalaisaikaisiin löydöksiin lukeutuu paitsi linnoituksen myös muun muassa amfiteatterin jäänteitä.
Myöhempi historia.
Teollistumisen aikana Manchesterin ja Liverpoolin yläluokka hankki asuntoja Chesterin miellyttävämmästä ja puhtaammasta ympäristöstä. Edelleenkin Chester on rikkaiden suosiossa ja siellä sanotaan olevan maan toiseksi eniten miljonäärejä suhteessa asukaslukuun, Lontoon jälkeen. Kaupungin rakennuskannasta iso osa on 1800-luvun lopulta ja 1900-luvun alusta. Keskustan huomiota herättävin piirre ovat keskiajalta peräisin olevat kaksikerroksisten kaupparakennusten kujat. Kauppa ja turismi ovatkin nykyisin tärkeimpiä elinkeinoja.
Nähtävyydet.
Chesterissä on helppoa liikkua jalan. Kätevä tapa liikkua paikasta toiseen on ydinkeskustaa ympäröivä kaupunginmuuri, josta saa melko hyvän kuvan kaupungista, noin tunnin kävelyllä.
Chesterin yöelämä on hyvin vilkasta ja tarjolla on yli 200 erilaista ja eri tavoin erikoistunutta pubia.
Suomen liikuntakulttuurin ja urheilun suuri ansioristi

Suomen liikuntakulttuurin ja urheilun suuri ansioristi (aik. "Suomen urheilun suuri ansioristi") on suomalainen kunniamerkki, joka annetaan tunnustukseksi erityisen ansiokkaasta Suomen liikuntakulttuurin ja urheilun hyväksi tehdystä työstä. Sen haltijana voi samanaikaisesti olla enintään kaksitoista elossa olevaa suomalaista.
Ansioristi on sininen, valko-kultareunuksinen emaloitu yrjönristi, joka on läpimitaltaan 56 millimetriä. Ristin sakaroiden välissä on hopeinen sompa, jonka halkaisija on 34 mm ja sekä keskustassa halkaisijaltaan 26 millimetrin suuruisen öljypuunlehtiseppeleen keskellä valkoemaloidulla pohjalla palloa kohottavat kädet.
Ristin takasivulla on läpimitaltaan 24 mm pyöreä laatta, jonka keskellä on valkoisella pohjalla heraldista ruusua kiertävä kirjoitus (aik. .
Ristin yläpuolella on nauhan kiinnitystä varten tyylitelty kahdeksankulmainen öljypuunlehtiseppele, jonka leveys on 28 mm ja korkeus 18 mm.
Ksii Puppis

Ksii Puppis (ξ Puppis, ξ Pup, Xi Puppis, Azmidiske, Asmidiske) on Peräkeulan tähdistössä sijaitseva ylijättiläistähti.
Edgar Davids

Edgar Steven Davids (s. 13. maaliskuuta 1973 Paramaribo, Suriname) on pelaajauransa lopettanut alankomaalainen jalkapalloilija, pelipaikaltaan keskikenttäpelaaja. Hän toimii Alankomaiden miesten jalkapallomaajoukkueen apuvalmentajana.
Davids on 2000-luvun vaihteen tunnetuimpia alankomaalaispelaajia. Hän kuului 1990-luvulta lähtien aivan viime aikoihin saakka Alankomaiden maajoukkueen vakiokalustoon ja pelasi lukuisissa arvoturnauksissa. Uusi päävalmentaja Marco van Basten jätti hänet kuitenkin ulos 2006 MM-kilpailuiden joukkueesta. 
Davids on pelannut urallaan monissa Euroopan huippuseuroissa, kuten Ajaxissa joukkueen kultaisina 1990-luvun vuosina, ja sen jälkeen Milanissa, Juventuksessa, Barcelonassa ja Interissä, mistä siirtyi Englannin Valioliigan Tottenham Hotspuriin elokuussa 2005 vapaalla siirrolla. Tammikuussa 2007 Davids siirtyi puolitoistavuotisella sopimuksella takaisin Ajaxiin, jossa aloitti ammattilaisuransa yli 15 vuotta aikaisemmin. Elokuussa 2010 Davids ilmoitti palaavansa kahden vuoden tauon jälkeen pelikentille Crystal Palacen paidassa. Vuosina 2012–2014 hän toimi kakkosliigajoukkueen Barnet FC pelaaja-valmentajana.
Jalkapallon EM-kisoissa 1996 silloinen Hollannin valmentaja Guus Hiddink lähetti Edgar Davidsin takaisin kotiin koska tämä oli sanonut radiohaastatelussa että "Hiddinkin pitäisi ottaa päänsä pois pelaajien perseistä että näkisi paremmin". Tämä ja Davidsin muut ärhäkät kommentit ovat tuottaneet hänelle lempinimen "Pitbull".
Davidsin tavaramerkkinä kovaotteisen pelityylin ja rastakampauksen lisäksi on ollut aurinkolasit (yleensä väriltään oranssit), joita hän käyttää ainakin päiväsaikaan pelattavissa otteluissa silmäsairautensa viherkaihin vuoksi. 
Vuonna 2001 pelatessaan Juventuksessa Davids kärähti nandrolonin käytöstä.
Gondolihissi

Gondolihissi on ilmassa vaijerin vetämä ja varassa kulkeva kopillinen hissi, joka on teknisesti ottaen ilmaköysirata. Gondolihissit ovat tyypillisiä laskettelukeskuksissa, mutta niitä on rakennettu myös kaupunkeihin ja turistikohteisiin ihmisten kuljettamiseen erilaisten esteiden kuten mäkien tai vesialueiden yli.
Gondolihissin suurimpia etuja ovat niiden nopeus ja korkea kuljetuskapasiteetti. Yhteen gondolihissin koppiin (gondoliin) mahtuu tyypillisesti 4–12 henkilöä. Verrattuna perinteisiin ankkuri- tai tuolihissiin, gondolihissejä pidetään yleisesti ottaen turvallisempina ja helppokäyttöisempinä (etenkin lapsille). Gondolihissien ongelma on niiden alttius tuulelle sekä kalleus.
Suomessa on käytössä neljä gondolihissiä, kaksi Levillä, yksi Rukalla ja yksi Ylläksellä.. Suomessa gondolihissien nopeus on yleensä 5–6 m/s. Nopeutta voidaan laskea tarvittaessa kovan tuulen takia. Suomen gondolihisseistä puolet toimivat irroitusmekanismilla, joka sallii useamman korin käyttämisen vaijerilla yhtä aikaa. Muut gondolihissit hidastavat koko vaijeria kun gondoli on asemilla. Koreja on tästä syystä harvemmin ja niitä on kolme peräkkäin.
Alfa Trianguli Australis

Alfa Trianguli Australis (α TrA) eli Atria on Etelän kolmion tähdistön kirkkain tähti. Tähden näennäinen kirkkaus on 1,91 ja etäisyys 415 ± 33 valovuotta. Absoluuttinen kirkkaus -3,62. Atrian väri-indeksi B-V on 1,44, spektriluokka K2IIb-IIIa ja lämpötila pinnalla 3 970 – 4 400 kelviniä. Arviot kuitenkin vaihtelevat ja lämpötilan arvellaan olevan keskimäärin 4 200 kelviniä. Luminositeetti eli säteilyteho on 4 900 kertaa Auringon luminositeetti.
Tähden säde 130 aurinkoa eli 0,6 AU, eli tähti siis ehkä mahtuisi Venuksen radan sisään jos sen keskipiste sijoitettaisiin Auringon keskipisteeseen. Tähden massa on noin 7 auringon massaa ja ikä noin 45 miljoonaa vuotta. Tämän metallirikkaan tähden rautapitoisuus on 2 kertaa aurinkoa suurempi. Atrialta on havaittu äskettäin pieni seuralaistähti.
Atria on nk. bariumtähti. Barium on peräisin massiivisesta seuralaistähdestä, joka on kehittynyt himmeäksi valkeaksi kääpiöksi. Se on myös hybriditähti, joka toisaalta puhaltaa pinnaltaan vanhoille tähdille ominaista voimakasta tähtituulta, omaten samaan aikaan nuorille tähdille tyypillisen kuuman koronan. Tähdellä on myös nuorille tähdille ominaisia voimakkaita magneettisia flarepurkauksia. Tähden voimakas röntgensäteily viittaa Aurinkoa hieman muistuttavaan pääsarjan G-spektriluokan tähteen.
Mirach

Mirach ("Merach", beeta (β) Andromedae) on Andromedan tähtikuviossa oleva jättiläistähti. Tähden etäisyys Hipparcos-satelliitin mittaamana vuonna 2007 on 199,44 valovuotta. Tähti on puolisäännöllinen muuttuva tähti, jonka näennäinen kirkkaus vaihtelee välillä 2,01–2,10 ja on keskimäärin 2,07. Absoluuttinen kirkkaus on −1,87. Väri-indeksi B-V on 1,58. Silmin nähtävä tähden väri on punainen. Puolisäännöllisten muuttujien tapaan tähti on viileä, spektriluokaltaan M0+IIIa, ja sen pintalämpötila on 3 200–3 800 kelviniä. Kokonaissäteily on 1 900 kertaa Aurinkoa voimakkaampaa. Massaltaan Mirach on 3–6 kertaa Aurinkoa suurempi. Tähden säde on noin 0,4 AU. Tähdellä on joko hiili- tai heliumydin, ja siitä tulee valkea kääpiö. Tähdellä on pääsarjaan kuuluva pienimassainen seuralainen, jonka näennäinen suuruusluokka on 14 ja jonka minimietäisyys kumppanistaan on 1 700 AU.
Fiskari

Fiskari () on kylä ja taajama Raaseporin kaupungissa entisen Pohjan kunnan alueella läntisellä Uudellamaalla. Taajaman väkiluku oli 454 asukasta vuoden 2011 lopussa.
Fiskarin kylässä sijaitsee entinen Fiskarsin rautaruukki, joka on perustettu vuonna 1649. Huomattavin nähtävyys on 1818 rakennettu Charles Bassin suunnittelema kartanolinna. Fiskari on kesäisin suosittu matkailukohde, jossa toimii muun muassa käsityöläis- ja taiteilijayhteisö. Kylän läpi virtaava Fiskarsinjoki () ja siinä oleva Fiskarinkoski ovat edesauttaneet sitä, että teollisuutta on aikoinaan perustettu paikkakunnalle. Uudenmaan liiton maakuntahallitus valitsi Fiskarin vuoden uusmaalaiseksi kyläksi vuonna 2000.
Historia.
Fiskarin kylä kehittyi saksalaissyntyisen Peter Thorwösten 1649 perustaman rautaruukin ympärille. Ruukissa jalostettiin myös kuparia. Ruukin osti vuonna 1822 John Jacob von Julin, joka perusti Fiskariin 1830 hienotaetehtaan ja 1836 Suomen ensimmäisen konepajan. 
Teollisuusyhdyskunnan kehitys oli nopeaa, ja tehtaat ja pajat tuottivat tarve-esineitä saksista ja puukoista auroihin ja voimansiirtolaitteisiin. Tuotteiden kuljettamista varten Fiskarista Pohjankurun satamaan oli vuosina 1891–1952 käytössä kapearaiteinen rautatie. Fiskars Oyj -yhtiön historia alkaa Fiskarsin ruukista, mutta yhtiöllä ei ole kylässä enää teollista toimintaa.
Nykypäivä.
Nykyään ruukki on elinvoimainen suomalaisen taiteen ja muotoilun keskus. Ruukin alueella on asukkaita kuutisensataa, ja paikka on erityisesti taiteilijoiden, käsityöläisten ja muotoilijoiden suosiossa. Varsinkin kesäisin Fiskarsin ruukki on suosittu matkailukohde. Myös talvisin näyttelyt, kokous-, majoitus- ja ravintolapalvelut sekä työpajat ja myymälät tarjoavat nähtävää ja koettavaa.
Raaseporin kaupunki myi vuonna 2012 yrittäjä Olli Muuraiselle sata omistamaansa ruukkiasuntoa Fiskarista ja Pinjaisista. Asukkailla on kaksi vuotta oikeus asua entisin ehdoin, ja sen jälkeen kymmenen vuotta asunnoista puolet on säilytettävä vuokrakäytössä. Asunnot myytiin 4,1 miljoonalla eurolla. Fiskarin alueelle on kaavoitettu 140 uutta tonttia.
Tukkijoki (Särkänniemi)

Särkänniemen Tukkijoki on Suomen ensimmäinen vesivuoristorata. 440 metriä pitkällä radalla virtaa 270 000 litraa vettä, jota kierrätetään Näsijärveltä radalle ja takaisin. Tukkijoki on alusta lähtien ollut yksi huvipuiston suosituimmista laitteista, ja sinne joutuu usein jonottamaan pitkään.
Aluksi Tukkijoki nousee mäen päälle, josta se laskeutuu pieniä mäkiä pitkin takaisin maan tasalle. Matkan varrella on mm. vesiseinämä, jonka ohi mentäessä kastuu helposti. Aivan lopussa noustaan uudestaan mäen päälle ja lasketaan hurja loppulasku, jossa saattaa kastua. Laskun aikana kamera ottaa laskijoista kuvan, joka voidaan tulostaa kävijälle maksua vastaan.
Tukkijokeen päästäkseen täytyy olla 120 cm pitkä, mutta myös 100–120 cm pitkä henkilö pääsee tähän laitteeseen vähintään 120 cm:n pituisen aikuisen seurassa.
Tukkijoki oli myös Wasalandiassa, jossa oli huvipuiston olemassaoloajan eli vuosina 1988–2015.
Verismi

Verismi () tarkoittaa proosakirjallisuuden, kuvataiteen ja musiikin naturalistista tyylisuuntaa Italiassa. Se oli hyvin suosittua lyhyehkön aikaa 1900-luvun vaihteen molemmin puolin.
Italian oopperamusiikissa verismissä aiheet otettiin Richard Wagnerin sankaridraamojen vastapainoksi arkielämästä, jota kuvailtiin kaunistelematta. Huomattavimpia verismin edustajia olivat Ruggiero Leoncavallo, Giacomo Puccini ja Pietro Mascagni. Italian ulkopuolellakin eräät säveltäjät, muun muassa saksalainen Eugen d’Albert ja ranskalainen Gustave Charpentier, myöhemmin myös ruotsalainen Ture Rangström ja suomalainen Tauno Pylkkänen, saivat vaikutteita verismistä. 
Verismi tarkoittaa myös uusasiallisuutta edustavien taiteilijoiden vallankumouksellista siipeä 1920-luvulla.
Emma-gaala

Emma-gaala, myös Emma Gaala, on Musiikkituottajat - IFPI Finland ry:n vuosittain järjestämä gaala, jossa palkitaan edellisenä vuotena menestyneitä suomalaisen musiikkialan henkilöitä. Letti- ja sarvipäinen Emma-patsas painaa lähes neljä kilogrammaa. Gaalassa valitaan muun muassa vuoden artisti, vuoden yhtye sekä jaetaan genrekohtaisia palkintoja. Gaala on järjestetty vuodesta 1984 alkaen, mutta ei kuitenkaan vuosina 1989–1991. 
Viimeisimmät palkinnot jaettiin Emma-gaalassa 2025, jossa palkittiin vuoden 2024 parhaat artistit.
Saman palkinnon (Vuoden kotimainen artisti) viisi kertaa peräkkäin on saanut vain Lauri Tähkä &amp; Elonkerjuu (vuosina 2006–2010). Chisu on ensimmäinen tuottaja-Emman saanut nainen. Vuoden vientituotteen esiintymiskieli on ollut aina englanti (vuonna 2012 palkintoa voittanutta Värttinää ja 2024 voittanutta Käärijää lukuun ottamatta). Eniten Emma-palkintoja on saanut vuoteen 2022 mennessä Nightwish (yhteensä 16 kappaletta).
Palkitut vuosittain.
Palkinnot jaetaan edellisen vuoden menestyneille taiteilijoille. Esimerkiksi vuonna 2024 palkittiin vuoden 2023 ansioituneita musiikkialan henkilöiltä. Alla mainitut ovat siis palkittu aina seuraavan vuoden Gaalassa.
Hietakissa

Hietakissa eli hiekkakissa ("Felis margarita") on Pohjois-Afrikan ja Etu-Aasian aavikoilla elävä pienikokoinen kissaeläin.
Koko ja ulkonäkö.
Hietakissan pituus on 45–57 cm ja sen häntä on noin 28–35 cm pitkä. Säkäkorkeudeltaan täysikasvuinen eläin on keskimäärin 26 cm ja se painaa 1,4–3,4 kiloa. Hietakissan turkki on vaalean hiekanvärinen, mutta selkäpuolelta turkki on muuta ruumista hieman tummempi. Lajin häntä on kärjestään musta. Hietakissan polkuanturoita peittää tiheä karva, jonka on arveltu helpottavan sen liikkumista hiekassa ja suojaavan polkuanturoita kuumalta hiekalta.Monista muista kissalajeista poiketen hietakissan kynnet ovat tylsät, sillä se käyttää niitä saaliin kaivamiseen hiekasta.
Alalajit.
Hietakissa voidaan jakaa kahteen alalajiin:
Levinneisyys.
Hietakissa elää paikoin Pohjois-Afrikassa, erityisesti Algeriassa, sekä Arabian niemimaalla, Jordaniassa, Israelissa ja osassa Etelä- ja Keski-Aasiaa, kuten Iranissa, Pakistanissa ja Turkmenistanissa.
Lisääntyminen.
Hietakissan kiima-aika ajoittuu Pakistanissa heinä-elokuulle ja Saharassa marras-helmikuulle. Kiima-aikana uros ääntelee haukkumalla karheasti. Koska kuivassa aavikkoilmassa sen ääni kuuluu pitkälle, naaraiden on mahdollista paikallistaa urokset. Noin kahden kuukauden kuluttua parittelusta naaras synnyttää 2–4 pentua maahan kaivettuun koloon. Vastasyntyneet pennut ovat 19 cm pitkiä ja painavat noin 40 g. Pentujen turkissa on tummia raitoja ja läikkiä, jotka kuitenkin haalistuvat melko nopeasti.
Pennut kasvavat nopeasti ja niiden silmät aukeavat 12–16 päivässä. Kolmen viikon kuluessa pennut oppivat kävelemään, ja viisiviikkoisina ne jo kaivautuvat hiekkaan vaistonsa ohjaamina. Pennut itsenäistyvät emostaan noin 6–8 kuukauden ikäisinä.
Ravinto.
Hietakissa pyydystää jyrsijöitä, jäniksiä, lintuja, matelijoita ja selkärangattomia.
Z9 109

z9 109 on IBM:n heinäkuussa 2005 julkaisema, z9-suurtietokonesarjan ensimmäinen malli. z9 109 muistuttaa paljon edeltäjiään zSeries 990 ja zSeries 900. 
Ominaisuuksia.
54-prosessorisen koneen laskentateho on arviolta 18 660 000 000 (18,66 miljardia) peruslaskutoimitusta sekunnissa. Yksi tällainen kone voi tehdä yli miljardi tapahtumankäsittelyä päivässä, esimerkiksi palvella miljardia pankkiasiakasta.
Yksi kone maksaa tyypillisesti 3M€...6M€, jonka lisäksi asiakas joutuu maksamaan ohjelmistolisenssejä.
All That I Am

All That I Am on Santanan vuonna 2005 julkaisema studioalbumi. Se äänitettiin vuosina 2004–2005. Albumi julkaistiin Euroopassa 31. lokakuuta 2005 ja Yhdysvalloissa päivää myöhemmin. Albumin ensimmäisellä singlellä "I'm Feeling You" ovat mukana myös Michelle Branch ja The Wreckers.
Patroklos

Patroklos () oli Akhilleuksen kumppani, joka kuoli taistelussa Troijan prinssi Hektoria vastaan. Troijan piirityksen kymmenentenä vuonna kreikkalaisten johtaja Agamemnon otti Akhilleukselta tämän mieliorjattaren Briseiksen, minkä seurauksena vihastunut Akhilleus kieltäytyi joukkoineen jatkamasta taistelua. Tappion uhatessa kreikkalaisia Akhilleus heltyi nähdessään Patrokloksen murheissaan ja salli tämän pukeutua omiin varusteisiinsa ja johtaa myrmidonit taisteluun. Troijalaiset pakenivatkin tätä luullen häntä Akhilleukseksi, mutta lopulta Hektor surmasi Patrokloksen keihäällään. Akhilleus sopi riitansa Agamemnonin kanssa ja kiirehti kostamaan Patrokloksen kuoleman. Hän tappoi Hektorin kaksintaistelussa ja laahasi hänen ruumiinsa vaunujen perässä leiriin, mutta luovutti sen Priamokselle lunnaita vastaan.
Herakleen poika.
Myös Herakleella oli saman niminen poika yhden Thespioksen tyttären kanssa.
Tohnisen Äijä

Tohnisen Äijä tai Tohnin äijä on legendan mukaan ollut iso voimamies. Hän on kantanut Isonkyrön vanhan kirkon rakentamiseen ison kiven Lapuan Simpsiöltä.
Tohnisen Äijä -arvonimi.
Töysässä valitaan vuosittain Tohnisen Äijä -arvonimellä, kuntaa tunnetuksi tekevä henkilö.
Seuraavat henkilöt on valittu Tohnisen äijäksi:
Z/OS

z/OS, aiemmin MVS (Multiple Virtual Storage) ja OS/390, on IBM:n käyttöjärjestelmä System z -sarjan suurtietokoneille. Ohjelma on 1964 julkaistun S/360-koneen käyttöjärjestelmän perillinen. Käyttöjärjestelmää kehitettiin nimellä MVS 1970-, 1980- ja 1990-luvuilla, kunnes sen nimeksi vaihdettiin vuonna 1995 OS/390. Vuonna 2001 nimeksi tuli z/OS. z/OS on suoraan yhteensopiva vanhoille versioilleen tehtyjen ohjelmien kanssa. 
z/OS tukee myös UNIX-ohjelmia, ja sillä on virallinen Unix-sertifiointi Single UNIX Specification -standardin mukaisesti.
Historia.
IBM S/360 tullessa markkinoille vuonna 1964 sille oli kehitetty useita käyttöjärjestelmiä, joista edistynein oli OS/360. OS/360 jakaantui kahteen rinnakkaisversioon, OS/MFT ja OS/MVT. Näistä MFT oli Suomessa yleinen 1960-luvun lopulla ja 1970-luvun alussa. Vuonna 1972 tulivat OS/VS1 ja OS/VS2, jotka korvasivat MFT:n ja MVT:n. OS/VS2:n versio 1 tunnettiin myös nimellä SVS. OS/VS2 versio 2 eli MVS julkaistiin vuonna 1974. 
Näitä seurasivat MVS/SE, MVS/SP, MVS/XA, MVS/ESA ja OS/390, jotka kaikki olivat yhteensopivia siten, että aiemmille tehdyt ohjelmat toimivat myös uudemmissa käyttöjärjestelmän versioissa muutoksitta.
Ominaisuuksia.
Monet z/OS:n ominaisuuksista periytyvät aiemmilta vuosikymmeniltä. Alaspäinyhteensopivuudesta tullaan IBM:n mukaan pitämään huolta jatkossakin. Tämä tarkoittaa sitä, että aiemmin (jopa 1960-luvulla) käännetyt ohjelmat toimivat edelleen.
Tämän vuosikymmenen uutuuksia on muun muassa Java-tuki. Unix-tuki z/OS:ssä on ollut jo pitkään.
Resurssien käyttö.
z/OS parantaa Z9-sarjan koneen resurssienjakohallintaa tekniikalla, joka yhdistää koneeseen sisäänrakennetun resurssienjako-ohjelman, osioinnin ja klusterien hallinnan. z/OS voi siis mitoittaa suorittimen ja kanavien käytön yhdessä muiden, samassa koneessa tai samassa klusterissa olevien käyttöjärjestelmien kanssa.
Muistinhallinta.
Vuodesta 2001 z/OS on tukenut 64-bittistä muistiavaruutta. Yhteensopivuuden takaamiseksi myös 31- ja 24-bittiset muistiavaruudet voidaan osoittaa. Käyttöjärjestelmän ydin sijaitsee aina 24-bittisessä muistiavaruudessa, jolloin sitä voivat käyttää kaikissa muistitiloissa toimivat sovellukset. IBM otti muistinsivutustoiminnon käyttöön 1970-luvulla. Nykyisellään z/OS voi osoittaa 16 eksatavua muistia. Usean käyttöjärjestelmän ympäristöissä z/OS pitää muistiavaruuden suojattuna, jolloin muut, samoja resursseja käyttävät käyttöjärjestelmät eivät voi lukea vieraan järjestelmän muistia.
Tiedostojärjestelmä.
Z/OS:n tiedostojärjestelmä on nimeltään zFS. zFS:ää voi käyttää HFS-tiedostojärjestelmän ohella.
Sami Garam

Sami Karolus Garam (s. 31. lokakuuta 1967 Helsinki) on suomalainen kokki ja kirjailija. Hän asuu Helsingissä.
Garam on tunnettu televisio- ja radiokanavilla esitetyistä ruokaohjelmista, joissa hän esiintyy, sekä useista ”stadinnoksista” eli Helsingin puhekielelle (stadin slangille) käännetyistä kirjoista. Stadintajan ura alkoi Aku Ankan käännöskilpailun voitosta. Hän on ollut ääninäyttelijänä Disneyn ja Pixarin "Rottatouille"-elokuvan suomenkielisessä versiossa. Vuosina 2001–2002 Garam juonsi lapsille suunnattua sarjakuvatietovisailua "Suuri kupla". Sen jälkeen hän on tehnyt useita tv-ohjelmia, mm. Food: Impossible, Lihansyöjät ja Juurien jäljillä.
Sami Garam on Károly Garamin ja Sirkka Garamin (o.s. Saarikoski) vanhin poika. Sami Garamin äiti Sirkka Garam on kirjailija Pentti Saarikosken sisar. Sami Garamin isä Károly Garam on unkarilaissyntyinen sellisti, jonka isä on pappi ja opettaja Lajos Garam vanhempi. Károly Garamin veli on myös nimeltään Lajos Garam, hän on viulisti. Sami Garam oli naimisissa tekstiiliartesaani Päivi Garamin kanssa. He hakivat avioeroa joulukuussa 2017. Heillä on kolme lasta: Julia, Petra ja Kasper. Garamilla on uusi terveydenhoitoalalla työskentelevä Nina-etuniminen naisystävä, jonka hän esitteli julkisesti ensimmäistä kertaa tammikuussa 2018.He menivät naimisiin huhtikuussa 2019 ja erosivat 2022. Garamilla diagnosoitiin vuonna 2023 alopecia universalis, eli kaikkien ihon karvojen poislähteminen.
Sami Garamilla on vuonna 2010 perustettu ravintolayritys, Garam &amp; Vermiglio Catering Oy. Toimipaikkoja oli vuonna 2020 kahdeksan.
Sami Garam on mukana kilpailijana Farmi Suomi -televisio-ohjelmassa, joka kuvataan Pieksämäellä elokuussa 2024. 
Tv ja radio.
2016–2019 Yle Aamu-tv, kesäkokki, TV1
2012 Hei me karpataan Painonhallinta show, TV5
2011 Juurien Jäljillä Ruoka, matkailu, reality
2009, 2010 Lihansyöjät, grillausohjelma Barbeque-show, MTV3MAX
2008- jatkuu Huomenta Suomi tv-aamukokki Breakfast show-chef, MTV3
2007, 2008 Grillausvinkki, radiokokki Barbeque tips, Radio Aalto
2005, 2006 Huomenta Suomi, kesägrillaus Barbeque-chef, MTV3
2004 Sami kokkaa, tv-kokkiohjelma Traditional cooking show, Nelonen/Crea Video
2003– Arkipäivän radion ruokavinkki Radio-chef, YLEQ/Edit station
2002–2003 Food impossible, kokkiohjelma Extreme cooking, Sub Tv/ Susamuru Oy
2001–2002 Suuri Kupla, lasten gameshow Children´s gameshow- host, Susamuru/ TV1
2001–2007 Slangipakinoita radioon Helsinki dialect stories on radio, Ylen aikainen
2000–2002 Keittiössä Sami Garam, radiokokki Radio-chef, Radio Aino YLE
Biomolekyyli

Biomolekyylejä ovat eliöissä esiintyvät molekyylit, joiden pitoisuuksia eliön perimä säätelee.
Biomolekyylit voidaan jakaa karkeasti neljään pääryhmään: valkuaisaineet eli proteiinit, rasva-aineet eli lipidit, sokerit sekä nukleiinihapot.
Biomolekyylejä rakentuu elävien solujen biosynteesissä. Niitä on vaikea valmistaa keinotekoisesti. Kaikkien eliöiden solujen soluliman yleisimpiä aineita ovat valkuaisaineet eli proteiinit ja rasvat. Muita yleisiä biomolekyylejä ovat sokerit ja hiilihydraatit. Biomolekyylit muodostavat soluelimien osia, kuten ribosomeja ja solukelmustoja, joista muodostuu soluelimiä kuten tuma, mitokondrio, viherhiukkanen ja rusohiukkanen. Kasvisolujen sisältämät soluneste ja soluseinä sisältävät sokereita ja soluseinä sisältää lisäksi selluloosaa. Sienisolujen soluseinät koostuvat kitiinistä. Sieni- ja eläinsolujen sisältämät lysomit sisältävät monenlaisia hiilihydraatteja, proteiineja ja nukleiinihappoja. Jotkin biomolekyylit ovat entsyymejä. Myös jotkut erityiset eläinsolut sisältävät proteiineja, kuten hemoglobiinia sisältävät veren punasolut ja myoglobiinia sisältävät lihassolut.
Biomolekyylit ovat verrattain suurikokoisia ja joskus rakenteeltaan monimutkaisia. Ne rakentuvat pääosin hiilestä, vedystä, hapesta ja typestä. Nämä neljä alkuainetta muodostavat yli 99 prosenttia orgaanisten molekyylien rakenneosista. Ne muodostavat mielellään kovalenttisia yhdisteitä, ja etenkin hiilen kovalenttiset yhdisteet ovat maapallon olosuhteissa kestäviä. Hiiliatomilla on myös hyvin monipuolinen kyky muodostaa erilaisia molekyylejä. Muita ihmisen solujen molekyylien alkuaineita, joiden osuus on vähintään 0,1 prosenttia, ovat yleisyysjärjestyksessä kalsium, fosfori, kalium, rikki, natrium, kloori ja magnesium.
Nigella Lawson

Nigella Lucy Lawson (s. 6. tammikuuta 1960) on englantilainen journalisti ja ruokaohjelmistaan ja kirjoistaan tunnettu julkkiskokki. 
Nigella Lawson syntyi juutalaistaustaiseen perheeseen Etelä-Lontoon Wandsworthissa . Hänen isänsä on konservatiivipuolueen poliitikko ja entinen valtionvarainministeri Nigel Lawson. Hän valmistui Oxfordin yliopiston Lady Margaret Hallista vuonna 1979. Hän kirjoitti ravintolapalstaa "The Spectatoriin" ja oli vuodesta 1986 "The Sunday Timesin" varakirjallisuustoimittajana. Hänellä on ollut lukuisia kokkausohjelmia Britanniassa BBC:llä ja Channel 4 -kanavalla, mm. "Nigella Bites" (2001) ja "Forever Summer with Nigella" (2002), joihin kuului myös reseptikirja. Hänen ohjelmiaan on esitetty Suomessa usealla tv-kanavalla.
Lawson meni naimisiin journalisti John Diamondin kanssa 1992 ja jäi leskeksi 2001. Myöhemmin hän oli naimisissa Saatchi &amp; Saatchi -mainostoimiston omistajan ja taidemesenaatti Charles Saatchin kanssa 2003-2013.
Markku Impiö

Markku Impiö (s. 21. maaliskuuta 1965 Tornio) on suomalainen säveltäjä ja sanoittaja.
Impiö tunnetaan säveltäjänä, sanoittajana ja Kaija Koon entisenä aviomiehenä. Heidän yhteistyönään syntyneet albumit ovat myyneet yhteensä jo yli puoli miljoonaa kappaletta, ja heillä on useita platina- ja kultalevyjä. Yhteistyö alkoi vuonna 1993 "Tuulten viemää" -albumilla, josta alkoi valtava menestys levyn ollessa Suomen virallisella albumilistalla ennätyksellisesti yli vuoden. Impiön lauluilla Kaija Koo myi ensimmäisenä naislaulajana Suomessa triplaplatinaa (tämän päivän rajoilla viisinkertaista platinaa), ja pari palkittiin viidellä Emma-patsaalla. Myös seuraava levy, "Tuulikello" jatkoi samaa linjaa; sen ansiosta parille myönnettiin Emma-patsas ja levy oli Suomen virallisella albumilistalla viikkoja ollen vuoden myydyin suomalainen levy.
Impiö erosi Kaija Koosta vuonna 2006, mutta he ovat jatkaneet yhdessä musiikintekoa. Kaija Koo kertoo muistelmakirjassaan "Taipumaton" (WSOY 2021) ex-miehensä alkoholismista.
Markku Impiö on kansanedustaja Lauri Impiön ja virsirunoilija Leena Impiön poika.
Seppo Arina

Seppo Yrjö Arina (vuoteen 1942 Granqvist, 1. kesäkuuta 1922 Helsinki - 10. huhtikuuta 2001 Helsinki) oli suomalainen surrealistinen taidemaalari ja graafikko.
Seppo Arina opiskeli Suomen Taideakatemian koulussa 1945-47. Hänen surrealististen maalauksiensa yleisimpiä aiheita ovat ”oudot” kadut, meriaiheet ja asetelmat. Hän maalasi useita muotokuvia, teki näyttämölavastuksia muun muassa rintamalla, ja freelance-mainostöitä. 
Arina toimi lisäksi sanomalehtipiirtäjänä, sekä taittajana ja kuvittajana. Hän piirsi pilapiirroksia ja päivänkuvia vuosina 1941-1943 Helsingin Sanomiin ja Maaseudun Tulevaisuuteen ja toimi Raul Roineen satujen, satusarjojen ja kirjojen kuvittajana 1940 ja 1950-luvulla, muun muassa satusarjassa ”Kissalan Prinsessa”, joka ilmestyi Kansan Kuvalehdessä. Omia sarjakuvia olivat muun muassa ”Uuno-sarja”, 1939 ja ”Sanaton Santeri ”Iltasanomissa 1948 ja Seurassa 1954-60.
Trio Tetris

Trio Tetris on yhtye Helsingistä. Yhtyeeseen kuuluu Pelle Huuhtanen (syntetisaattori), Joonas Kuittinen (basso ja syntetisaattori) sekä Toni Tarvainen (rummut). Yhteinen musiikillinen taival alkoi vuonna 1999. Sitä ennen yhtyeen jäsenet ovat soittaneet lukuisissa eri kokoonpanoissa. Toni Tarvainen soittaa myös yhtyeessä Tukkanuotta taiteilijanimellä Fla-Fla-Mone.
Trio Tetris soittaa elektronista tanssimusiikkia, jossa on runsaasti vaikutteita myös muista musiikkityyleistä.
Yhtyeen musiikkivideo "Tattarmosshen" (ohjannut Anu Liikkanen) voitti vuonna 2005 Oulun musiikkivideofestivaaleilla Teinipumpeli-palkinnon.
Holden

Holden, virallisesti General Motors-Holden, on australialainen entinen autonvalmistaja, joka kuului yhdysvaltalaiseen General Motors -konserniin. Holden sulki viimeisen tehtaansa Elizabethissa Etelä-Australiassa syksyllä 2017, jonka jälkeen kaikki Holden-mallit valmistettiin ulkomailla muilla General Motorsin tehtailla. Helmikuussa 2020 General Motors ilmoitti, että merkki lopettaa toimintansa saman vuoden lopussa. 
Historia.
James Alexander Holden muutti Englannista Etelä-Australiaan vuonna 1852 ja perusti satuloita valmistavan J.A. Holden &amp; Co:n vuonna 1856. Saksalaissyntyinen liikemies H. A. Frost liittyi vuonna 1885 yhteistyökumppaniksi, jolloin yrityksen nimeksi vaihtui Holden &amp; Frost Ltd. Jamesin autoista kiinnostunut pojanpoika Edward Holden tuli yritykseen vuonna 1905, ja monien yhteistyövaiheiden kautta se aloitti autojen sisustojen korjauksen. Vuonna 1913 yhtiö alkoi valmistaa moottoripyörien sivuvaunuja, ja vuonna 1917 se aloitti autojen korien valmistuksen. Vuonna 1919 Holden’s Motor Body Builders Ltd alkoi tehdä koreja eri valmistajien rungoille, pääasiassa kuitenkin Chevroletille. General Motors osti toiminnan vuonna 1931 ja perusti General Motors Holden’s Ltd:n, joka nimettiin Holden Ltd:ksi vuonna 1998 ja toukokuussa 2005 sen nimeksi tuli General Motors-Holden. 
Lokakuussa 2017 General Motors lopetti massatuotannolla valmistettujen Holdenien valmistuksen Australiassa (viimeinen viritettyjen autojen luokkaan kuuluva valmistui tehtaalta tammikuussa 2018). 
Holdenin myydyin malli on Commodore, jonka ensimmäinen sukupolvi esiteltiin vuonna 1978. Se perustui aluksi Opel Rekordiin, tämän jälkeen Omegaan. Vuonna 2006 esitelty neljännen sukupolven Commodore ei enää tekniikaltaan perustunut mihinkään Opel-malliin, koska Omegan tuotannon päätyttyä Opel oli luopunut takavetoisuudesta henkilöautomalleissa. Kuitenkin esimerkiksi monet neljännen sukupolven Commodoren sisustuksen komponentit olivat edelleen Opel-malleista lainattuja. Commodoren uusin, vuonna 2017 esitelty sukupolvi oli sama auto kuin Opel Insignia, ja siten se oli ensimmäistä kertaa mallin historiassa etuvetoinen. 1980- ja 1990-luvuilla Holden teki yhteistyötä japanilaisten autonvalmistajien Nissanin ja Toyotan kanssa ja valmisti niiden malleja omalla merkillään. Vastaavasti Toyota sai oikeuden myydä Holdenin Commodore-mallia Toyota Lexcen -nimellä.
Agaavet

Agaavet ("Agave") ovat mehikasveja, jotka kuuluvat laajan parsakasvien ("Asparagaceae") heimon alaheimoon "Agavoideae". Enimmäkseen ne kasvavat Meksikossa, mutta myös Yhdysvaltojen etelä- ja länsiosissa sekä Väli-Amerikassa ja Etelä-Amerikan trooppisilla alueilla. Sukuun kuuluu yli sata lajia. Joitakin kasvatetaan koristekasveina myös Euroopassa kuivilla ja kuumilla alueilla.
Tuntomerkit.
Kasvien suuri lehtiruusuke on tukevan ja yleensä hyvin lyhyen varren päässä, jolloin saattaa näyttää siltä kuin lehdet kasvaisivat suoraan maasta. Kukin ruusuke kukkii melko vanhana - yleensä ainakin kahdeksanvuotiaana. Kasvi käyttää kaiken energiansa kukintaan ja siementen tuottamiseen, ja kukkinut lehtiruusuke kuihtuu pois. Joskus kukkavarsista syntyy uusia pikkutaimia.
Lehdet ovat suuria, sitkeitä, meheviä, vahapintaisia, ja niiden kärjessä on vahva ja terävä piikki. Kooltaan ne voivat olla yli metrinkin mittaisia. Kukat ovat valkoisia, kellertäviä tai vihertäviä ja sijaitsevat runsaskukkaisissa, jättiläismäisissä kerrannaistertuissa tai tähkissä pitkien vanojen (jopa 7 m) latvoissa.
Käyttö.
Meksikossa useista agaavelajeista valmistetaan väkevää mezcal-viinaa. Laji "Agave tequilana" eli tequila-agaave (siniagaave) on tequilan pääraaka-aine. Lajia "Agave sisalana" eli sisalagaavea käytetään kuituna naruihin ja köysiin, muun muassa riippumattoihin ja hattuihin. Agaaven mehusta keitetään myös makeutukseen tarkoitettua agave-/agaavesiirappia, jota myydään Suomessa pääasiassa luomukaupoissa.
Enguri

Enguri (, , myös Inguri) on joki Georgian länsiosassa Samegrelo ja Zemo Svanetin hallintoalueella. Se on 213 kilometrin pituinen ja virtaa osin Abhasian rajalla. Joki saa alkunsa Suurelta Kaukasukselta Svanetian koillisosasta läheltä Ratšan aluetta ja Georgian korkeinta vuorta Škharaa ja laskee Mustaanmereen Anakliassa.
Joella on merkittävä rooli vesivoiman tuottajana. Vuonna 1980 valmistunut Engurin pato on 272 metriä korkea ja maailman korkein holvipato.
Paravani

 
Paravani (, ) on Georgian suurin järvi. Se sijaitsee maan eteläosassa Samtskhe-Džavakhetin hallintoalueella Džavakhetin ylängöllä yli 2 000 metrin korkeudessa. Paravani on 37,5 neliökilometrin laajuinen ja sen syvin kohta on 3,3 metriä. Järven keskisyvyys on vain 2,4 metriä ja sen tilavuus yhteensä 90,8 miljoonaa kuutiometriä. Valuma-alue on 234 neliökilometrin suuruinen. Järven laskujoki on Paravani, joka virtaa Mtkvariin ja sitä kautta edelleen Kaspianmereen. Tbilisin ja Akhalkalakin välinen rautatie kulkee järven itärannalla.
Vihellys

Vihellys tai viheltäminen on äänen muodostamista hengittämällä ilmaa sisään tai puhaltamalla ilmaa ulos suusta. Ilmaa muokataan kielellä, huulilla, hampailla tai sormilla, jotta saadaan aikaan turbulenssi. Suu muodostaa äänelle kaikukammion. Viheltämiseksi kutsutaan myös sellaista apuvälinein tehtyä äänen tuottamista, jossa ääni muodostuu samalla periaatteella, esimerkiksi pilliin puhaltaminen tai höyrypillin vihellys. Myös jotkut eläimet voivat viheltää ja voimakasta tuulta voidaan kuvata viheltäväksi.
Viheltäminen musiikissa.
Viheltämistä voidaan käyttää musiikin tuottamiseen. Tunnettu levyttävä viheltäjä oli esimerkiksi Roger Whittaker. Suomalaisista muusikoista viheltämisestä ovat tunnettuja Kai Lind sekä etenkin Erkki Junkkarinen esimerkiksi Olavi Virran rumbakappaleessa ”Sydänsuruja” (1960) ja Junkkarisen omassa levytyksessä ”Kappale kauneinta Suomea” (1977). Myöhempiä vihellystä sisältäviä suomalaiskappaleita ovat muun muassa Pate Mustajärven soolotuotannon hitti ”Jukeboxin luona” ja Stigin ”Viheltelen”.
Kansainvälisesti vihellyksestä tunnettuja kappaleita ovat muun muassa elokuvan "Kwai-joen silta" (1952) tunnussävelmänä tunnettu marssilaulu ”Colonel Bogey March”, Pat Boonen ”Love Letters in the Sand” (1957), Toots Thielemansin ”Bluesette” (1962), Ennio Morriconen säveltämä ja Alessandro Alessandronin viheltämä tunnusmelodia elokuvasta "Hyvät, pahat ja rumat" (1966), Otis Reddingin ”(Sittin’ On) The Dock of the Bay” (1968), Jan Lindbladin ”Shenandoah” (1977) ja Bobby McFerrinin ”Don't Worry, Be Happy” (1988). Suomalaisen kokkiohjelman "Patakakkosen" tunnussävelmä oli Roger Whittakerin viheltämä ”Finnish Whistler”. Alivaltiosihteeri-radio-ohjelman viikkovisan tunnus- ja taustamusiikkina soi Whittakerin ”Swaggy (Whistling Swagman)”. Kuuluisien pop- ja rockyhtyeiden biiseissä vihellystä kuullaan muun muassa Scorpionsin kappaleessa ”Wind of Change” ja Guns N' Rosesin vuonna 1988 julkaistun "GN’R Lies" -albumin kappaleissa ”Patience” ja ”One in a Million” ja yhtyeen "Use Your Illusion II" -albumin avaavassa kappaleessa ”Civil War”, The Lovin’ Spoonfulin kappaleessa ”Daydream”, Kentin kappaleessa ”Dom Andra” ja Roxetten kappaleessa Joyride.
Carroll O’Connor

John Carroll O’Connor (2. elokuuta 1924 Manhattan, New York – 21. kesäkuuta 2001 Culver City, Kalifornia) oli yhdysvaltalainen näyttelijä, joka muistetaan parhaiten roolistaan "Perhe on pahin" -televisiosarjan Archie Bunkerina. O’Connor näytteli Bunkeria 12 vuotta yhteensä 307 jaksossa. 
O’Connor oli opiskellut englannin kielen opettajaksi, hänellä oli maisterin tutkinto sekä draamasta että englannin kielestä, ja hän oli poliittisesti liberaali. Läskipäätä näytellyt ja myöhemmin menestyväksi ohjaajaksi siirtynyt Rob Reiner mainitsi O’Connorin olleen poliittisesti vasemmistolaisempi kuin hänen oma roolihahmonsa "Perhe on pahin" -sarjassa. 
Suomessa O’Connor nähtiin 1980-luvulla myös televisiosarjassa "Yön kuumuudessa", jonka jaksoista neljä hän myös ohjasi. Hänen viimeiseksi roolisuorituksekseen jäi Marty O’Reillyn rooli Bonnie Huntin ohjaamassa romanttisessa komediassa "Return to Me".
O’Connor menehtyi 21. kesäkuuta 2001 diabeteksen komplikaatioiden aiheuttamaan sydänkohtaukseen. Hautajaisiin osallistuivat myös Perhe on pahin -näyttelijät, ja hautajaispuheen piti Larry Hagman, joka oli ollut Carroll O’Connorin läheinen ystävä vuodesta 1959.
Rustavi 2

Rustavi 2 (რუსთავი 2) on georgialainen valtion hallitsema oleva televisiokanava, joka lähettää Tbilisistä. Vuonna 1994 perustettu kanava on Georgian suurin, ja tavoittaa noin 84 % maan väestöstä. Rustavi 2 esittää muun muassa Georgian ainoata aamu-TV:tä, georgialaisversiota tietokilpailusta "Haluatko miljonääriksi?" ja David Lettermanin tyylistä keskustelushow'ta. Yksi suosituimmista ohjelmista on "60 minuuttia".
Mediamoguli Erosi Kitsmarishvilin omistamalla kanavalla oli merkittävä rooli ruusujen vallankumouksessa. Kanava oli kriittinen Eduard Ševardnadzen hallitusta kohtaan, mikä tuli esiin 25. heinäkuuta 2001, kun kanavan uutisankkuri Georgi Sanaia murhattiin kotiinsa. 
Zurab Zhvanian ja Mikheil Saakašvilin johtaman vallankumouksen jälkeen Kitsmarishvili asettui myös Zhvaniaa vastaan, ja kanava siirtyi valtion haltuun pian vallankumouksen jälkeen. Sittemmin kanava on lähettänyt hallitusta tukevaa materiaalia, kuten Saakašvilin poliittisen vastustajan Irakli Okruašvilin tunnustuksen televisiossa.
Tyros

Tyros (, foin. "Ṣur", , ) on kaupunki Libanonissa. Kaupunki oli muinaisen Foinikian tärkeimpiä kaupunkeja.
Tyros sijaitsee 37 km Akkosta pohjoiseen ja 32 km Sidonista etelään. Vuonna 2009 kaupungin asukasmäärä noin 117 000. Kaupungin nimi tarkoittaa "vuorta". Tyros lisättiin Unescon maailmanperintöluetteloon vuonna 1979 Tyroksessa sijaitsevan roomalaisen hippodromin vuoksi. Niin sanottu Vanha Tyros sijaitsi mantereella, mutta kaupunki siirrettiin myöhemmin saarelle, joka sijaitsi parin sadan metrin päässä rannasta. Saarella kaupunki oli suojassa vihollisten hyökkäyksiltä.
Historia.
Kaupungin perustaminen.
Kaupunki mainitaan ensimmäisen kerran lähteissä 1500-luvulla eaa. Herodotoksen mukaan kaupunki perustettiin noin vuoden 2750 eaa. tienoilla, ja varhaisimmat monumentit ovat vuoden 1300 eaa. ajoilta. Sankhuniathon, Eusebioksen kirjallisen teoksen sanotaan osoitetun "Berytuksen Abilaluksen kuninkaalle". Mahdollisesti Abibaal oli siis Tyroksen kuningas. Eusebios Kesarealainen mainitsee teoksessa Sankhuniathon, että Tyros oli Hypsuraniuksen ensimmäinen valtaus. Amarna-kirjeissä vuodelta 1350 eaa. Tyros on mainittu kirjeessä, jossa kaupungin johtomies Abi-Milku kirjoittaa faarao Akhenatenille. 
Varhainen historia.
Antiikin maailman kauppa oli keskittynyt Tyroksen kauppakaupunkiin. Tyroslaiset kauppiaat olivat ensimmäisiä jotka pystyivät navigoimaan Välimeren vesillä. He perustivat siirtokuntia muun muassa Aigeianmeren saarille, Kreikkaan, Afrikan pohjoisrannikolle, Karthagoon ja muihin paikkoihin Sisiliassa, Korsikassa, Espanjassa Tartessosiin, ja Herakleen pylväitten luona Cadizissa. Kuningas Daavidin ajalla n. 1000 eaa. ystävyysliitto tuli voimaan Juudeaan, Israelin ja Tyroksen kuninkaan Hiram I:n välillä.
Tyros oli usein Egyptin hyökkäyksen kohde. Salmanassar V, hyökkäsi Foinikiaa vastaan viisi vuotta ja Nebukadressar II (586–573 eaa.) 13 vuotta ilman menestystä, vaikkakin oli tehty kompromissirauha, jossa Tyros joutui maksamaan veroja babylonialaisille. Myöhemmin Tyros joutui Persian hallintaan.
Vuonna 332 eaa., kaupungin valtasi Aleksanteri Suuri, joka rakensi maakannaksen seitsemän kuukauden saarron jälkeen mantereelta saareen.
Vuonna 315 eaa. Aleksanterin kenraali Antigonos aloitti Tyroksen saarron ja valtasi kaupungin vuotta myöhemmin.
Vuonna 126 eaa. Tyros hankki itsenäisyytensä seleukideilta ja säilytti sen vuoteen 64 eaa., jolloin Tyros joutui Rooman valtakunnan vallan alle.
Tyros on mainittu useita kertoja Raamatussa, sekä Vanhassa että Uudessa testamentissa.
Myöhempi historia.
Ensimmäisen, vuonna 1111 järjestetyn epäonnistuneen saarron jälkeen ristiretkeläiset valtasivat Tyroksen vuonna 1128, jolloin siitä tuli yksi tärkeimmistä kaupungeista Jerusalemin kuningaskunnassa. Vuonna 1291 Mamelukien valtakuntaa seurasivat ottomaanit, jotka hallitsivat Tyrosta vuoteen 1920 asti.
Nykyaika.
Tyros vahingoittui pahoin 1978 operaatio Litanissa ja 1982 Libanonin sodassa Israelin ja PLO:n välillä. PLO on käyttänyt Tyrosta tukikohtana, ja Israel melkein tuhosi sen tykistöllä. Vuonna 2006 Hizbollah käytti Tyrosta tukikohtana rakettihyökkäyksille Israelia vastaan.
ESPN

ESPN, aiemmin lyhenne sanoista "Entertainment and Sports Programming Network", on yhdysvaltalainen urheiluun keskittyvä kaapelitelevisioasema. Kanavan perustivat Scott Rasmussen ja hänen isänsä Bill Rasmussen Donny Stanleyn ja hänen poikansa Cardellin kanssa, ja kanava aloitti toimintansa 7. syyskuuta 1979. ESPN näkyy yli 90 miljoonassa taloudessa Yhdysvalloissa. Nykyään kanavan omistaa The Walt Disney Company.
23. kesäkuuta 2009 uutisoitiin ESPN:n ostaneen Englannin Valioliigan tv-oikeudet talousvaikeuksiin ajautuneelta Setantalta 106 miljoonan euron kauppasummalla.
Radio France internationale

Radio France internationale eli RFI on ranskalainen yleishyödyllinen kansainväliseen lähetykseen tarkoitettu radioasema. RFI toimii Ranskan valtion omistaman France Médias Monde -nimisen yrityksen alaisuudessa. Sen alaisuudessa toimivat myös France 24 ja Monte Carlo Doualiya.
Vastaavia kanavia ovat mm. Deutsche Welle ja BBC World.
Historia.
Kanavan historia voidaan jäljittää vuonna 1931 toimintansa aloittaneeseen, Ranskan siirtomaihin suunnattuun Poste colonial -radioasemaan. Poste colonial lopetti lähetyksensä vuonna 1940. Nykyinen RFI perustettiin vuoden 1975 tammikuussa, ja siitä tuli Radio Francen viides radiokanava. Se suuntasi toimintansa voimakkaasti Afrikkaan. RFI:stä tehtiin Radio Francen tytäryhtiö vuonna 1982, ja täysin itsenäinen radioasema siitä päätettiin tehdä vuonna 1986.
RFI:n johdossa on vuoidesta 2012 toiminut Cécile Mégie, joka on toiminut aseman toimittajana vuodesta 1995 lähtien.
Vuonna 2013 radioasema toteutti sarjan merkittäviä uudistuksia. Näihin kuuluivat mm. pääkonttorin muutto ja ohjelmiston uudistaminen.
Toiminta nykyään.
Radioasema tuottaa sisältöä 15 kielellä. Toukokuussa 2021 sen sosiaalisen median kanavilla (Facebook, Instagram ja Twitter) oli yhteensä 25,9 miljoonaa seuraajaa. Viikoittain RFI tavoittaa 40,8 vakituista kuulijaa 33 eri maassa. Radioaseman palveluksessa on yli 400 kirjeenvaihtajaa ympäri maailmaa. Vuonna 2022 RFI:n budjetti oli 588,8 miljoonaa euroa, mikä on ollut laskemaan päin vuodesta 2017 lähtien.
Suoratoiston lisäksi RFI:n ohjelmistoon kuuluvat myös podcastit.
René Lacoste

 René Lacoste (2. heinäkuuta 1904 – 12. lokakuuta 1996) oli ranskalainen tennispelaaja, joka on perustanut vuonna 1933 Lacoste-vaatemerkin. Lacosten lempinimi oli "Krokotiili", ja se esiintyy myös vaatemerkin tuotteissa.
Lacoste kuului niin sanottuihin "Neljään musketööriin", joka oli ranskalaisten tennispelaajien muodostama ryhmä. Ryhmän muut jäsenet olivat Henri Cochet, Jean Borotra ja Jacques Brugnon. "Neljä musketööriä" dominoivat lajia 1920- ja 1930-luvuilla. He voittivat muun muassa kuusi perättäistä Wimbledonin tennisturnausta (Cochet 2, Lacoste 2, Borotra 2) ja kahdeksan perättäistä Ranskan avointen turnausta (Cochet 4, Lacoste 3, Borotra 1). Nelikko myös voitti Davis Cupin vuonna 1927 Yhdysvaltain maaperällä, mikä oli USA:n tennisväelle šokki. Seuraavana vuonna Davis Cup pelattiin Ranskassa. Mestaruuden puolustamiselle kotimaassa haluttiin arvoisensa puitteet ja niin rakennettiin Roland Garros’n tenniskeskus.
Lacoste saavutti kymmenen Grand Slam -turnausvoiton lisäksi olympiapronssia nelinpelissä Pariisissa 1924.
Pan European Game Information

Pan European Game Information, joka tunnetaan yleisemmin lyhenteenä PEGI, on yleiseurooppalainen ikäluokitusjärjestelmä videopeleille ja muille ohjelmistoille. Järjestelmä on maksullinen. Järjestelmän kehittäjä ja nykyinen ylläpitäjä on ISFE (Interactive Software Federation of Europe). Järjestelmä on ollut käytössä 2003 huhtikuusta lähtien ja se on käytössä 30 Euroopan maassa.
Pelien luokittelusta ja siihen liittyvästä hallinnosta vastaa hollantilainen NICAM (Netherlands Institute for the Classification of Audiovisual Media). Järjestelmä ottaa huomioon jäsenmaan lainsäädännöt ja erilaiset kulttuuriin liittyvät normit ja vaatimukset.
Pelikehittäjän kannalta pelin PEGI-luokittelun hankkiminen on vapaaehtoista. Useimmissa maissa PEGI-järjestelmä on kuluttajan kannalta vapaaehtoinen ja neuvoa-antava. Suomessa PEGI-luokittelu, jos pelillä sellainen on, on samalla tavoin velvoittava kuin KAVI:n luokittelema ikäraja. Vuoteen 2021 asti Portugalissa oli käytössä ikärajat PEGI 4 ja PEGI 6.